Ավետիս Տերունյան

Արթուր Տերունյան (ի ծնե՝ Ավետիս Պողոս Տերունյան, ), ամերիկահայ լրագրող և գրող։ Գրել է Ջոն Ռոյ Քարլսոն՝ ինչպես նաև բազմաթիվ այլ ծածկանունների տակ։ Նրա հոդվածները լույս էին տեսնում «Արմինիըն Միրըր-Սփեքթեյթըր» շաբաթաթերթում և «Ֆորչըն» պարբերականում։ Առավել հայտնի է իր հեղինակած «Under Cover» գրքով (1943 թ․)։

Կենսագրություն 
Ավետիս Պողոս Տերունյանը ծնվել է Օսմանյան կայսրության Էդիրնեի նահանգի Դեդեաղաչ գյուղում (այժմ՝ Ալեքսանդրուպոլիս, Հունաստան)։ Բալկանյան պատերազմների և Առաջին աշխարհամարտի քաոսային տարիներին Տերունյանները մի քանի անգամ տեղափոխվել են, ապրել են Թուրքիայում և Սոֆիայում, ապա 1926 թվականին արտագաղթել են Միացյալ Նահանգներ և հաստատվել Նյու Յորք նահանգի Մինեոլա գյուղում։ Ավետիս (Արթուր) Տերունյանն ավարտել է Նյու Յորքի համալսարանի ժուռնալիստիկայի բաժինը։

1938-ից մինչև 1943 թվականը Տերունյանը գաղտնի ներթափանցել է ԱՄՆ-ում գործող տարբեր ծայրահեղական և ֆաշիստական կազմակերպություններ՝ վերջիններիս գործունեությունը հայտնաբերելու նպատակով։ Այս փորձի հիման վրա գրել է «Under Cover: My Four Years in the Nazi Underworld of America» («Ծպտված․ Իմ չորս տարիները Ամերիկայի նացիստական ստորերկրյա աշխարհում») գիրքը Ջոն Ռոյ Քարլսոն կեղծանվան տակ։ 

1948 թվականին շրջել է Պաղեստինում, Եգիպտոսում, Լիբանանում և Սիրիայում Արաբա-իսրայելական պատերազմի ժամանակ։ 1951 թվականին լույս է տեսել նրա «Cairo to Damascus» («Կահիրեից Դամասկոս», կրկին Ջոն Ռոյ Քարլսոն կեղծանվամբ) գիրքն՝ Առաջավոր Արևելքում իր ճանապարհորդությունների և նորանկախ Իսրայել պետության մասին։

1955 թվականին անգլերեն է թարգմանել և հրատարակել Հովհաննես Քաջազնունու «Հ. Յ. Դաշնակցութիւնը անելիք չունի այլևս» աշխատությունը։

Մահացել է 1991 թվականի ապրիլի 23-ին՝ Նյու Յորք քաղաքում։ Կնոջ՝ Մարի Նազարյանի հետ ուներ որդի՝ Ռոբերտ և դուստր՝ Էլիզ։ Կրտսեր եղբայրը՝ Սթիվեն Տերունյանը Նյու Յորքի ներկայացուցիչ է եղել ԱՄՆ ներկայացուցիչների պալատում, ավելի ուշ՝ Նյու Յորք նահանգի գերագույն դատարանի դատավոր։

Երկեր 
 Under Cover. New York: E. P. Dutton. 1943.
 The Plotters. New York: E. P. Dutton. 1946.
 Cairo to Damascus. New York: Alfred Knopf. 1951.

Ծանոթագրություններ 

Հայ հասարակական գործիչներ
Հայ գրողներ
Հայ լրագրողներ
Ամերիկահայ գրողներ
Հայ հրապարակախոսներ
Գրական կեղծանուններով հայտնի հեղինակներ